|  |
| --- |
| PATVIRTINTA |
| Klaipėdos miesto savivaldybės |
| tarybos 2016 m. gruodžio 1 d. |
| sprendimu Nr. T1-326 |

**KŪRYBINIO INKUBATORIAUS KULTŪROS FABRIKO**

**2017–2019 METŲ VEIKLOS PROGRAMA**

I SKYRIUS

BENDROSIOS NUOSTATOS

1. Kūrybinio inkubatoriaus Kultūros fabriko 2017–2019 metų veiklos programa (toliau – Programa) parengta įgyvendinant Ekonomikos augimo veiksmų programos prioriteto „Verslo produktyvumo didinimas ir aplinkos verslui gerinimas“ priemonę Nr. VP2-2.2.-ŪM-02-V „Asistentas‑2“. Priemonės tikslas – skatinti naujų menų inkubatorių kūrimą ir plėtrą, sudaryti palankias sąlygas steigti smulkiojo ir vidutinio verslo (toliau – SVV) subjektus, juos plėsti, didinti jų gyvybingumą.

2. Rengiant Programą, atsižvelgta į VšĮ Klaipėdos ekonominės plėtros agentūros (toliau – KEPA) finansavimo ir administravimo sutarties su Ūkio ministerija ir Lietuvos verslo paramos agentūra (2011 m. gegužės 24 d. Nr. S-VP2-2.2-ŪM-02-V-01-006) nuostatas, įstaigos įstatus (patvirtinti Klaipėdos miesto savivaldybės administracijos direktoriaus 2012 m. liepos 23 d. įsakymu Nr. AD1-1726); jungtinės veiklos sutartį su Klaipėdos miesto savivaldybės administracija (2009 m. sausio 28 d. sutarties Nr. J10-4 paskutinis pakeitimas 2013 m. sausio 10 d. Nr. J9-13) steigti ir administruoti kūrybinį ir meno inkubatorių Kultūros fabriką (toliau – KUFA), užtikrinant priemonės „Asistentas-2“ numatytų rezultatų ir paramos sąlygų įgyvendinimą, VšĮ Klaipėdos ekonominės plėtros agentūros 2016–2018 strateginį veiklos planą.

Rengiant Programą, remtasi naujausių ekonominių ir sociologinių tyrimų, atliktų Europos Sąjungos šalyse ir Lietuvoje, išvadomis: UNCADT ataskaita „Creative Economy Report“,2008, „Kūrybinių industrijų žemėlapis“, Didžioji Britanija, 2001, „Hiden innovation in the creative industries“, NESTA, 2008,  Europos Komisijos „European Competitiveness Report“, 2010,  „Kūrybinės industrijos, Estijoje, Latvijoje ir Lietuvoje“, 2010, „Kūrybinių industrijų skatinimo ir plėtros strategija“, 2007 (http://www3.lrs.lt), Kūrybinių ir kultūrinių industrijų NKP galimybių studija, Nacionaline kompleksine programa, Vilnius, 2010, „Vilniaus kūrybinių industrijų žemėlapis“, 2010. „Lietuvos inovacijų plėtros strategija“, 2010–2020.

Rengiant Programą, atsižvelgta į Europos Sąjungos (toliau – ES) šalių, KEPA projektų partnerių patirtį, ypač Jungtinės Karalystės, Italijos, Vokietijos, Estijos ir Suomijos patirtį, rengiant ir įgyvendinant šios srities strateginius dokumentus ir įvertinus šiose šalyse veikiančių analogiškų inkubatorių veiklos modelius bei patirtį.

3. Pagrindinės Programos sąvokos:

3.1. **Inkubavimo paslaugos –** tai kompleksinė patalpų ir įrangos nuomos bei bazinių informacinių, techninių, rinkodaros ir verslo pradžios konsultacinių viešų paslaugų teikimas rezidentams lengvatinėmis sąlygomis.

3.2. **Jaunasis menininkas** – meno kūrinius kuriantis, juos meniškai atliekantis, interpretuojantis ir taip jiems suteikiantis naują meninę vertę fizinis asmuo iki 35 metų ir (arba) absolventas, baigęs atitinkamos meno disciplinos mokslus ne anksčiau kaip prieš 5 metus, kuris įstatymų nustatyta tvarka verčiasi ūkine-komercine veikla, arba tokio asmens įsteigtas juridinis asmuo, vykdantis ūkinę-komercinę veiklą.

3.3. **Kūrybinės industrijos** (toliau – KI)–individo kūrybiniais sugebėjimais ir talentu pagrįstos veiklos, kurių tikslas ir rezultatas yra intelektinė nuosavybė ir kurios gali kurti materialią gerovę bei darbo vietas. KI Lietuvoje priskirtina: amatai, architektūra, dizainas, kinas ir videomenas, leidyba, vaizduojamasis, taikomasis menas, muzika, programinė įranga ir kompiuterinės paslaugos, radijo ir televizijos programų kūrimas ir transliacija, reklama, scenos menai ir kitos sritys, kuriose jungiasi kultūros ir ūkinės veiklos aspektai.

3.4. **KUFA** **veiklos tikslas** – naudojantis turima vieša pelno nesiekiančia infrastruktūra (patalpomis, įranga ir panašiai), sutelkti įvairių rūšių meno kūrėjus, jų grupes ir su menu susijusius verslus (kūrybinės industrijos) plėtojančius asmenis vienoje erdvėje ir taip sudaryti sąlygas menininkams kurti ir pristatyti publikai savo darbus, pradėti nuosavą verslą, plėtoti su menu susijusius verslus, skatinti bendruomenę aktyviau dalyvauti kultūriniame gyvenime. KUFA turi tenkinti tokias sąlygas: patalpų plotas – ne mažesnis nei 1500 kv. m, iš kurių rezidavimui (dirbtuvėms, studijoms, dekoracijų, repeticijų salėms ir panašiai) skiriama ne mažiau kaip 60 procentų patalpų ploto, jaunųjų menininkų ir (arba) SVV subjektų rotacija atliekama kas 5 metai.

3.5. **Rezidavimas** – sutartimi įteisintas, ribotą laiką trunkantis jaunųjų menininkų ir kūrybinio verslo SVV subjektų buvimas KUFA, kur jiems lengvatinėmis sąlygomis išnuomojamos patalpos ir įranga (žemesne nei rinkos nuomos ir paslaugų kaina, bet ne mažesne nei šių paslaugų savikaina), teikiamos metodinės, techninės, informacinės, konsultacinės ir panašios paslaugos.

3.6. **SVV subjektas –** labai maža ir maža įmonė, taip, kaip apibrėžta Lietuvos Respublikos smulkiojo ir vidutinio verslo plėtros įstatyme.

3.7. **Ūkinė-komercinė veikla** reiškia nuolatinę savarankišką, t. y. savo rizika plėtojamą, asmens veiklą, siekiant pelno, susijusią su daiktų pirkimu ir pardavimu ar paslaugų teikimu kitiems asmenims už atlyginimą.

4. Programos vykdytojai: Programą įgyvendina KEPA kartu su partnere Klaipėdos miesto savivaldybe.

**II SKYRIUS**

**KI APLINKOS IR KUFA** **BANDOMOSIOS VEIKLOS STEBĖSENOS IŠVADOS**

5. Lietuvos ir Klaipėdos regiono kūrybinis sektorius turi potencialą augti įvairiose vertės grandinėse: pridėti vertės tradiciniams pramonės gaminiams, vystyti kūrybinius klasterius ir naujas verslo sistemas, kurios skatintų sąveiką tarp atskirų kūrybinių talentų, pavyzdžiui, tarp kuriančių bendruomenių, meno centrų ir inkubatorių arba įvairių asociacijų.

6. KI ir kultūrinių industrijų sektorius jungia dvi atskiras, bet taip pat ir susijusias sritis – kūrybines bei ekonomines veiklas ir kultūrą. Šiuo metu UNESCO apibrėžia kultūros industrijas kaip veiklas, prekes ar paslaugas, kurias galima apibūdinti kaip turinčias tam tikrą tikslą naudoti, formuoti arba perteikti kultūrinį fenomeną, neatsižvelgiant į komercinę vertę. Dėl to *kultūrinių industrijų* sąvoka ir *KI* sąvoka negali būti identiškos, nors kultūrinės industrijos ir KI gali papildyti viena kitą, todėl jos yra priskirtos vienam pagrindiniam sektoriui (toliau – KKI). 2010 metais Europos Komisijos išleista „Žalioji knyga 2010“ apibrėžia šią plačią KKI sąvoką, kuri jungia ekonominę ir kultūrinę veiklas. KI apima tokias veiklas, kurios paprastai nėra laikomos kultūrinėmis, pavyzdžiui, architektūra, reklama, dizainas, mada, programinės įrangos kūrimas. Taip pat pagal Didžiosios Britanijos Kultūros, žiniasklaidos ir sporto (DCMS) departamento apibrėžimą KI neapima ne pelno siekiančios veiklos, kuri paprastai yra įtraukiama į kultūros industriją. KKI sampratoje, pasiūlytoje UNESCO, skiriamos *upstream activities* (tradicinės kultūrinės veiklos ir menai) ir *downstream activities* (artimesnės rinkai) – reklama, architektūra, leidyba.

7. Klasterizacija yra vienas iš KKI požymių ir perspektyvių plėtros strategijų. Jį galima vertinti remiantis šiais požiūriais:

7.1. **Kultūrinių industrijų,** kai įmonė, asmenų grupė, institucija, kurios svarbiausia veikla yra kūryba viename iš KI sektorių ir kuri sujungia ne pelno siekiančias organizacijas, kultūrines įstaigas, meno dirbtuves ir individualius asmenis, siekdama vietos ar vietovės išskirtinumo.

7.2. **Inovacijų, naujų technologijų ir naujų produktų skatinimo priemonė,** kai vystomi ir plėtojami moksliniai tyrimai, meniniai-kūrybiniai projektai, reikalingi KI potencialui didinti.

8. Lietuvoje veikiantys menų inkubatoriai kol kas vangiai vykdo KI klasterio branduoliui būdingas veiklas. Tyrimas parodė, kad pagrindiniai Vilniaus KI inkubatoriai veikia kaip menų organizacijos dėl vizijos stokos, kaip kurti naujus partnerystės ryšius ir sąveikas, kurie sukurtų didesnę pridėtinę socialinę ir ekonominę vertę ne tik siauram šiuolaikinių eksperimentinių menų mėgėjų ratui.

9. Kitu atveju galima į KI plėtrą pažvelgti per siaurai, ir KUFA veikla nedarytų ryškesnio poveikio miesto socialiniam ir ekonominiam gyvenimui, nors greičiausiai sukurs taip vadinamą kūrybinės aplinkos arba kūrybinės klasės efektą, kuris pats savaime jau gali tapti tinkama terpe kurti didesnę socialinę ir ekonominę vertę turinčius projektus mieste. KI,kartais dar vadinamos kūrybine ekonomika, išreiškia menų susiliejimą su naujųjų medijų (informacijos ir komunikacijos) technologijomis ir žinių ekonomika. KI neatsiejamos nuo naujosios žiniasklaidos (naujųjų medijų), globalizacijos ir žinių ekonomikos.

10. Klaipėdos miesto KI sektorių 2010 metais sudarė beveik 470 šiam sektoriui priskirtinų įmonių (be laisvai samdomų kūrybinių darbuotojų, dirbančių su individualios veiklos pažymomis). Įmonių pajamos Klaipėdoje, palyginti su Lietuvos sektoriumi, yra gana nedidelės – 6 proc. visų Lietuvos KI bendrovių yra įsikūrusios Klaipėdos mieste, tačiau sukaupia tik 3 proc. visų Lietuvos KI pajamų. Tai daugiausia mažos įmonės, kurių bendra apyvarta sudaro apie 2,5 proc. pridėtinės produkto vertės, sukurtos Klaipėdos mieste, ir apie 2 proc. visų sukurtų mieste darbo vietų. Tačiau, kita vertus, per ekonominę krizę sektoriaus plėtra išaugo 5 proc., tai rodo, kad kūrybos sektorius gali prisitaikyti prie sudėtingų sąlygų.

11. Daugiau nei 10 proc. Lietuvos KI įmonių yra viešosios įmonės, tuo pat metu kitos bendrovių teisinės formos nėra populiarios tarp KI sričių. Šalies ar vietinė valdžia kontroliuoja tik mažą KI įmonių skaičių (kartu jos sudaro mažiau nei 7 proc.), ir tai reiškia, kad beveik visiems kūrybiniams sektoriams atstovauja privatus kapitalas.

**III SKYRIUS**

**PROGRAMOS TIKSLAI IR UŽDAVINIAI**

12. Programos tikslai, patikslinti po pirmojo, bandomųjų veiklų, etapo:

12.1. sukurti gyvybingą regioninį KI centrą, didinti kultūros sektoriaus verslumą ir indėlį į regiono ekonomiką;

12.2. sukurti veiksmingą KUFA paslaugų komunikavimo ir įvaizdžio formavimo sistemą, pritraukti mišrius lankytojų srautus per įvairius renginius, siekiant dar didesnio vietos žinomumo;

12.3. sukurti atvirą platformą natūraliai atsirandančioms nepriklausomų menininkų iniciatyvoms, ypač jaunųjų scenos profesionalų kūrybiniams eksperimentams, net ir tiems, kurie ne visada pasiteisina komerciniu aspektu;

12.4. sukurti tokias veiklos sąlygas menininkams, kurios ne tik leistų kurti, bet ir ugdytų reiklumą sau bei siekiamybę užsidirbti iš savo kūrybos;

12.5. sudaryti patogias ir jaukias sąlygas visiems rezidentams bei lankytojams, o bendruomenei – prasmingo bendravimo, edukacijos ir laisvalaikio galimybę;

12.6. didinti KUFA menininkų bendruomenę, jų kultūrinių paslaugų pasiūlą, kokybę bei sektoriaus tinklines sąveikas su KUFA reziduojančiais verslais ir socialiniais partneriais.

13. Tikėtinas veiklų rezultatų poveikis:

13.1.sukurta ilgalaikė KUFA veiklos ir rinkodaros strategija;

13.2. išaugęs talentingų ir produktyviai dirbančių tikslinių grupių rezidentų skaičius, padidėjusi kultūrinių paslaugų pasiūla ir kokybė, menininkų rezidentų verslumas ir jų veiklos indėlis į miesto ekonomiką;

13.3. sustiprėjusi rezidentų iš įvairių meno, verslo bei su kultūra susijusių sričių sąveika pritraukiant per artimiausius metus mažiausiai du kartus gausesnį mišrių lankytojų srautą ir kryptingai didinant sinergijas tarp čia reziduojančių menininkų, pritrauktų verslų ir visuomenės.

14. Programos uždaviniai ir projektų sritys pagal atskiras veiklos kryptis:

|  |  |
| --- | --- |
| **Skirtingų sričių KUFA rezidentų sąveikos, jų kūrybiškumo ir verslumo skatinimas** | Formuojant šios krypties projektus dėmesys skiriamas visiškai naujoms socialinėmis ir kultūrinėms idėjoms, sprendžiančioms įvairias problemas verslo, mokslo, socialinės sferose. Modeliuojamos idėjos, kaip KUFA bendruomenės profesionalūs menininkai, kiti rezidentai ir „Jaunųjų talentų banko“ nariai bendros paslaugų platformos pagrindu integruotųsi į socialinio bei tradicinio verslo įmones, mokslo laboratorijas, asocijuotas struktūras ir teiktų miesto bendruomenei kūrybines paslaugas. Organizuoti reguliarius bendruomenei (vidinius) ir visuomenei (atvirus) naudingus KI srities edukacinius renginius |
| **Sukurtos KUFA infrastruktūros tolesnis vystymas, pritaikymas kūrybinės veiklos dinamikai** | Atlikti tyrimus dėl kultūros proceso dalyvių bei KUFA paslaugų vartotojų galimybių ir poreikių, įtvirtinti daugiafunkcių KUFA erdvių infrastruktūros sąveikų efektyvumą, praplėsti jų pritaikymo galimybes. Inicijuoti įvairių finansinių paramos šaltinių pritraukimą erdvėms įveiklinti, infrastruktūrai išlaikyti bei vystyti, bendruomenės motyvacijai skatinti. Toliau plėtoti atvirų biurų idėją esamose studijose ir bendradarbystės erdvėje (angl. *hub*), ieškant inovatyvių sprendimų darbinei aplinkai gerinti, erdvių privatumui didinti |
| **Kūrybiškos vietos žinomumo ir tarptautiškumo stiprinimas** | KUFA kūrėjų bendruomenės iniciatyvos, projektai skirti Klaipėdos miesto ir regiono patrauklumui bei miesto rinkodaros kūrybiškumui didinti. Inicijuoti tarptautines kūrybines partnerystes, startuolių kolonijas ir pan. Prisidėti modeliuojant apleistų Jono kalnelio urbanistinių tikslinių teritorijų ateitį, siūlyti kūrybines iniciatyvas didinti šios vietos turistinę trauką, aktyvumą bei patrauklumą. Įvairiomis kombinuotomis veiklomis toliau formuojama KUFA kaip regioninio KI centro kultūrinė tapatybė ir įvaizdis |

**IV SKYRIUS**

**KUFA TIKSLINĖS GRUPĖS, PASLAUGŲ KAINODARA IR NUOMOTINOS ERDVĖS**

15. KUFA tikslinės grupės. Remiantis bandomosios veiklos faktiniais finansiniais rezultatais (faktinėmis sąnaudomis ir įplaukomis), patikslinus personalo ir kitų papildomų sąnaudų poreikį, siūloma nauja, diferencijuota, į tikslinę rezidentų grupę orientuota kainodara ir dar labiau detalizuotos viešų paslaugų kainos. Todėl siūloma diferencijuoti kainas, skirstant visus rezidentus į 3 grupes.

Kadangi bandomosios veiklos metu išaiškėjo, kad ir toliau išlieka būtinybė sudaryti dar palankesnes sąlygas nepriklausomiems menininkams, ypač tiems, kurių veiklos specifikai buvo pritaikytos KUFA erdvės ir įranga (scenos menai), būtina šios grupės rezidentams mažinti jiems taikomus paslaugų įkainius. Tikslinės grupės rezidentai – pradedantys jaunieji scenos profesionalai neturi finansinių galimybių apmokėti gana didele paslaugų savikaina pagrįstų įkainių. Todėl jiems bus taikomos kainos su vidutiniškai 40–60 proc. nuolaida nuo pasitvirtintų rinkos kainų, o jai kompensuoti bus prašoma steigėjo finansinės paramos.

2-ai rezidentų grupei (KI atstovams), priklausomai nuo teikiamos paslaugos arba pasirinktos erdvės, bus taikoma maždaug 20–30 proc. nuolaida nuo pasitvirtintos rinkos kainos. Teikiant paslaugas 3-iai rezidentų grupei, planuojama iš šios rezidentų grupės gautų pajamų padengti santykinai didesnę dalį nuolatinių objekto eksploatacinių ir administracinių išlaidų bei kitų veiklos sąnaudų, t. y. taikyti jų atžvilgiu artimus žemiausiai rinkos kainai įkainius (tačiau ne aukštesne negu rinkos kaina). Tačiau dėl ES lėšomis finansuoto projekto nuostatų ribojamų galimybių teikti paslaugas rinkos komercinėmis kainomis (iki 20 proc. viso nuomos laiko), prognozuojamų įplaukų iš 3-ios klientų grupės vis tiek nepakanka padengti visai veiklos savikainai, todėl jai kompensuoti bus prašoma steigėjo finansinės paramos.

16. 1-os grupės rezidentai (nepriklausomi scenos menai).

1-os grupės rezidentai – tai šiuolaikinių scenos menų sričiai atstovaujantys nepriklausomi jaunieji menininkai profesionalai (aktoriai, šokėjai, režisieriai, scenografai, vadybininkai, jų prodiuseriai), taip pat šios meno srities pelno nesiekiančios privačios įmonės, asociacijos, teatro trupės ir pan., kurių mažiausiai du trečdaliai narių yra asmenys iki 35 metų amžiaus.

1-os grupės rezidentai, norėdami naudoti spektakliams ir repeticijoms KUFA erdves lengvatiniais įkainiais, privalo sudaryti ilgalaikę inkubavimo paslaugų sutartį rodyti čia sukurtus spektaklius (mažiausiai metams) ir reguliariai rodyti spektaklius ar organizuoti kitus viešus scenos menų renginius KUFA erdvėse mažiausiai 1 kartą per mėnesį. Pirmumo teisė tarp 1-os grupės rezidentų rezervuojant konkrečių erdvių laiką suteikiama (prioriteto tvarka): teatro statusą turinčioms trupėms bei rezidentams ir įgyvendinantiems įvairių kultūros rėmimo fondų projektus.

17. 2-os grupės rezidentai ir klientai (kūrybinės industrijos).

2-ai rezidentų grupei priklauso fiziniai asmenys, įmonės ar asociacijos, kurios Lietuvoje priskiriamos kūrybinėms industrijoms (išskyrus programinės įrangos ir kompiuterinių paslaugų). Prioritetas skiriamas tikslinės grupės atstovams: dizaino ir kino industrijų atstovams. Taip pat šiai grupei priskiriamos: muzikos srities jaunieji profesionalai, pelno nesiekiančios kultūros ir meno įstaigos, kūrybines partnerystes vystantys įstaigos socialiniai partneriai, mokymo institucijos, švietimo įstaigos bei kultūros ir verslumo renginių organizatoriai, teikiantys paslaugas gyventojams; inovatyvių technologijų kūrėjai, verslumą skatinančios įstaigos ir institucijos bei kitų sričių, kuriose jungiasi kultūros ir ūkinės veiklos aspektai, atstovai.

18. 3-ios grupės rezidentai (B2B).

3-iai rezidentų grupei priskirtinos visos informacinių technologijų ir programinės įrangos kūrimo paslaugas teikiančios verslui įmonės ir fiziniai asmenys, taip pat ir kitos kūrybinės įmonės ar fiziniai asmenys, teikiantys paslaugas verslui *(„B2B“ – verslas verslui paslaugos*). Šiai grupei taip pat priskirtini rezidentai, organizuojantys komercinius kultūros renginius, komercinius koncertus. Šios grupės rezidentiniai lengvatiniai įkainiai mažesne negu rinkos kaina galioja tik tiems pretendentams, kurie turi sudarę su administracija ilgalaikes inkubavimo paslaugų sutartis.

19. Pagrindinės KUFA rezidentų tikslinės grupės:

19.1. šiuolaikinių nepriklausomų scenos menų atstovai (teatras, šokis);

19.2. KI ir ypač skaitmeninio turinio industrijų atstovai.

KUFA bendradarbystės erdvės skirtos informacinių ir technologinių jaunų verslų startuolių kolonijoms kurti, naudojant socialinės komunikacijos, sumanaus verslo kūrimo ir vystymo modelius bei su patyrusių mentorių pagalbą verslumui skatinti;

19.3. visų dizaino sričių atstovai, verslumo ir kūrybinių partnerysčių iniciatyvos, tarpsritiniai projektai bei nekomercinio kino ir teatro edukacija.

20. Kainodara. Paslaugų teikimas rinkos kainomis.Paaiškėjus konkrečių specializuotų, ekspertinių paslaugų ar papildomų paslaugų, organizuojant renginius, poreikiui, jų teikimo organizavimas planuojamas, pasitelkiant subjektus, teikiančius šias paslaugas rinkoje: buhalterinės apskaitos, kultūros ir verslo vadybininkų ar konsultantų, projektų rengimo ir administravimo, rezidentų rinkodaros organizavimo, renginių organizatorių, prodiuserių, papildomo patalpų valymo, dekoravimo ir pan. rezidentams ir klientams apmokestinamas įstaigos administracijos nustatytomis sutartinėmis rinkos kainomis. Šios rūšies pajamos naudojamos įrangos reinvesticijos fondo kaupimui.

Klientų, kurių veiklos sritis arba kiti kriterijai neatitinka rezidentams taikomų atrankos kriterijų, paslaugos teikiamos komercinėmis sutartinėmis kainomis, tačiau ne mažesne kaina, negu pasitvirtinta steigėjo rinkos kaina. Sutartines rinkos kainas kiekvienu atskiru atveju nustato administracija.

KUFA nuomotinos erdvės

|  |  |
| --- | --- |
| Erdvės pavadinimas, plotas / vietų sk. | Patalpų paskirtis |
| Kavinė-klubas, **1 a.**, 200 kv. m | Išnuomota privačiam operatoriui pagal komercinę nuomos sutartį (ne KUFA plotas) |
| Galerijos erdvė, **1 a.,**  91 kv. m | Vyksta dizaino parodos, paskaitos, edukaciniai renginiai ir pan. |
| Seminarų salė A, **1a.,** 174 kv. m,~120 vietų | Vyksta konferencijos, kūrybinės dirbtuvės, seminarai, susitikimai |
| Kino salė **0/1 a.,**  120 vietų, 166 kv. m su 27 kv. m technine patalpa | Vyksta reguliarios nekomercinio kino peržiūros, kino edukaciniai renginiai, veiklą vykdo KUFA administracija ir keletas kino rezidentų: kino klubas, kino festivaliai. Užimtumas 2015 m. II pusm. ~vid. 5 dienos arba 25 val./ savaitę |
| Pirmojo aukšto vestibiulis, **1 a.,** 174 kv. m | Bendro naudojimo rezidentų, klientų ir lankytojų erdvė, kuri gali būti naudojama ir įvairiems renginiams organizuoti. Planuojama 2016 m. įrengti *lounge* tipo darbo ir poilsio erdvę |
| Rezidentų studijos ir biurai, **2 a.:** 85 kv. m, 44 kv. m, 46 kv. m,  **iš viso 175 kv. m** | Nuolatiniam kūrybiniam ir vadybiniam rezidentų darbui bei trumpalaikiams projektams vykdyti |
| Studija 2A – mažoji bendradarbystės erdvė (angl. *hub*), **2a.,**  107 kv. m | Dirbtuvės, startuolių renginiai, seminarai |
| Daugiafunkcė salė B,  **2 a.,** 200 vietų,  340 kv. m su 44 kv. m artistinėmis | Spektakliai, konferencijos, koncertai, ekspozicijos |
| Antrojo aukšto vestibiulis, 2 a., 152 kv. m | Bendro naudojimo rezidentų, klientų ir lankytojų erdvė, kuri gali būti naudojama ir įvairiems renginiams, parodoms organizuoti |
| Rezidentų studijos ir biurai **3 a**.: penkios studijos, vidut. x 43 kv. m, iš viso  **214 kv. m** | Nuolatiniam kūrybiniam ir vadybiniam rezidentų darbui bei trumpalaikiams projektams vykdyti |
| Bendradarbystės erdvė (angl. *hub*) – **4 a.,**  **305 kv. m.** | Nuomojamos atskiros darbo vietos: IT ir kitiems startuoliams, dizaineriams, žurnalistams ir pan. |
| Palėpės salė C, **5 a.** repeticijų bei renginių daugiafunkcė erdvė (223 kv. m,ir 2 persirengimo kambariai 40 kv. m) | Repeticijos, kameriniai teatro ir šokio spektakliai, kiti renginiai |
| Bendro naudojimo, skirtos įvairioms kitoms veikloms ir vidinėms rezidentų reikmėms: eksploatuojamas stogas, susitikimų kambariai su virtuvėlėmis, rūsio erdvės, lauko terasa | |

Iš viso KUFA erdvių – apie 1900 kv. m (be technikų ir persirengimo patalpų), iš to skaičiaus studijų-biurų nuolatiniam darbui – 694 kv. m. Bendras viso komplekso plotas po rekonstrukcijos – 3931,57 kv. m, naudingasis plotas – 2895,53 kv. m., iš to skaičiaus kavinės-klubo patalpos (ne KUFA patalpos) sudaro 200 kv. m, o KUFA reikmėms tenka naudingojo ploto – **2695,53 kv. m.** Likusius plotus sudaro laiptinės bei techninės patalpos.

**V SKYRIUS**

**ORGANIZACINĖ STRUKTŪRA**

21. Programos strateginiai tikslai atspindi viešosios įstaigos Klaipėdos ekonominės plėtros agentūros misiją ir tikslus, siekiant darnaus Klaipėdos miesto verslumo ir konkurencingumo, investicinio patrauklumo ir teritorijų urbanistinio vystymo skatinimo, tenkinant viešuosius interesus, užtikrinant nenutrūkstamą šių veiklos sričių informacijos sklaidą ir veiksmingų verslumo paslaugų teikimą KI atstovams, kitiems verslo subjektams ir miesto gyventojams.

22. Įgyvendinama Programa prisidės prie įstaigos misijos – skatinti Klaipėdos miesto gyventojų verslumą ir verslo įmonių bei KI konkurencingumą, kurti Klaipėdos miesto kaip pažangaus miesto įvaizdį, skatinti investicijų į miestą pritraukimą.

23. Programos organizacinė struktūra parengta pagal VšĮ KEPA steigėjo patvirtintus įstatus ir organizacinę struktūrą, kurios veiklos organizuojamos ir finansuojamos vykdomų projektų pagrindu.

KEPA ir KUFA Programos organizacinė schema

VšĮ KEPA valdyba

VšĮ KEPA direktorius

**VšĮ KEPA direktorius**

**VšĮ KEPA direktorius/ė**

KUFA programos įgyvendinimo veiklos

Veiklų /projektų administravimas, viešieji pirkimai, apskaita ir finansų valdymas

Miesto rinkodaros ir investicijų pritraukimo projektai

Per 2016 veiklos metus buvo optimizuotos veiklos sąnaudos, funkcijų perskirstymas tarp darbuotojų ir išorės paslaugų tiekėjų. Programai administruoti, inkubavimo ir kitoms paslaugoms teikti nuo 2017 m. planuojama įsteigti 7,25 etato:

Projekto vadovas 0,5 et.

Vyr. finansininkas 0,6 et.

Kūrybinių industrijų projektų vadovas 0,5 et.

Kūrybos programų vadovas 1,0 et.

Rinkodaros projektų vadovas 1,0 et.

Administratorius (viešieji pirkimai) 1,0 et.

Budintys technikai (pagal val. atlygį) 1,5 et.

Kino koordinatorius 1,0 et.

Pastato įrengimų priežiūros technikos vadovas 0,25 et.

Renginių aptarnavimo veikloje taip pat naudojama gausi savanorių pagalba arba ši veikla iš dalies vykdoma pačių rezidentų.

**VI SKYRIUS**

**REZIDENTAI IR REZIDAVIMO SĄLYGOS**

24. Kaip galima tapti KUFA rezidentais?

Kandidatai turi galimybę nuolat teikti paraiškas el. būdu, užpildydami svetainėje www.kulturosfabrikas.lt: 1. susisiekimo formą ir 2. rezidavimo KUFA paraišką. Remiantis Programoje patvirtintais bendraisiais rezidentų apibūdinimo kriterijais, administracija įvertina ir pagal laisvų erdvių užimtumo galimybes patvirtina potencialių rezidentų paraiškas, sudarydama ilgalaikę arba trumpalaikę inkubavimo pasaugų sutartį. Numatoma, kad esant lygiaverčių pretendentų konkurencijai vienu metu reziduoti į konkrečią erdvę, gali būti organizuota ir konkursinė atranka, pasitelkiant išorės ekspertus. Išorės ekspertų sąrašą tokiais atvejais tvirtina Savivaldybės administracijos direktorius arba jų funkcijos gali būti deleguotos ir įstaigos valdybai.

25. Kiek laiko galima būti KUFA rezidentu?

Rezidentu galima būti ne daugiau kaip 5 metus, bet ne trumpesnį nei vieno mėnesio laikotarpį, vykdant didelės apimties projektus su akivaizdžiais rezultatais, kurie turi būti pristatyti KUFA erdvėse. Ilgalaikės paslaugų sutartys pratęsiamos mažiausiai kartą per metus, įvertinant tarpinius rezidentų veiklos rezultatus.

26. Kokios yra rezidavimo sąlygos?

Kiekvienas rezidentas, atitinkantis privalomas Programos sąlygas ir bendruosius atrankos kriterijus, lengvatinėmis sąlygomis nuomojasi KUFA erdves, biurų ir studijų patalpas, lengvatinėmis sąlygomis gauna techniką ir įrangą bei bazinę metodinę, techninę ir informacinę pagalbą, t. y.: 1. bazines verslo informacines ir metodines konsultacijas (3–4 val./mėn. individualių konsultacijų); 2. projektų, spektaklių, konferencijų ir kitokių renginių pristatymo KUFA erdvėse koordinavimo ir įrangos techninio aptarnavimo paslaugas. Šių paslaugų savikaina pirmos tikslinės rezidentų grupės atstovams įskaičiuotos į vieną inkubavimo paslaugų įkainį.

27. Kas gali tapti rezidentu?

Rezidentais gali tapti menininkai ir kūrėjai (fiziniai asmenys) bei juridiniai asmenys (SVV subjektai) – jaunos kūrybinėms industrijoms Lietuvoje priskirtinų sričių įmonės. 1-os grupės rezidentai kainodaroje – tai šiuolaikinių scenos menų sričiai atstovaujantys nepriklausomi jaunieji menininkai profesionalai (aktoriai, šokėjai, režisieriai, scenografai, vadybininkai, jų prodiuseriai), taip pat šios meno srities pelno nesiekiančios privačios įmonės, asociacijos, teatro trupės ir pan., kurių mažiausiai du trečdaliai narių yra asmenys iki 35 metų amžiaus.

28. Bendrieji atrankos kriterijai.

Pagrindiniai rezidentų atrankos kriterijai yra susiję su Programos tikslais ir privalomais pasiekti išmatuojamais Programos rezultatais, taip pat su Programos tikslais ir siektinais rezultatais. Suteikiant pirmumo teisę reziduoti į laisvas erdves arba vienu metu paraiškas pateikusiems pretendentams, be jo atitikties tikslinei KUFA rezidentų grupei (iš viso numatomos 3 rezidentų grupės kainodaroje), bus atsižvelgiama ir į šiuos kriterijus:

* projekto kūrybinė, meninė, eksperimentinė ir inovacinė vertė,
* vykdyti projektai ir kūrybiniai pasiekimai ir pan.,
* planuojamų organizuoti vidinių ir viešų renginių arba sukurti spektaklių skaičius,
* esama ir (arba) planuojama veikla tarptautiniuose projektuose,
* tinklinių sąveikų su kitais KUFA rezidentais ir socialiniais partneriais galimybė.

**VII SKYRIUS**

**KUFA VEIKLŲ ĮGYVENDNIMO RODIKLIAI**

**1 lentelė. KUFA veiklų įgyvendinimo rodikliai 2017-2019 metais (faktiniai ir planuojami)**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Pagrindiniai pirmų veiklos metų rezultatų rodikliai įvairiuose projekto planavimo dokumentuose ir faktiškai pasiekti | Sav. subsidija veiklos nuostoliui kompensuoti **tūkst. Eur** | Biurų, studijų nuomos kaina **Eur/kv/m/ mėn.**(be PVM)\* | Organizuota viešų kultūros ir verslumo renginių per metus  **(be kino)** | Organizuota  nekomercinio kino renginių | Organizuota vidinių renginių rezidentams | **Veiklos pajamos tik iš KUFA veiklos (be kitų įstaigos veiklų), tūkst. Eur** | Veiklos sąnaudos (KUFA) **tūkst. Eur** | Individualiai naudojamų studijų užimtumas, % | Nuomotini nuolat studijų plotai, iš viso kv. m | Darb. etatų sk. |
|  | **1** | **2** | **3** | **4** | **5** | **6** | **7** | **9** | **10** | **11** |
| Galimybių studijoje planuota, 2007 m. | 341,2 | 6,6 | 92 | n. d. | n. d. | 108,9 | 497,5 | 27% | 1280 | 15 |
| Investiciniame projekte ir paraiškoje 2010 m. planuota | 87,0 | 7,2 | 65 | n. d. | n. d. | 116,7 | 212,0 | 100,0% | 800 | 6 |
| Programoje planuota pirmiems veiklos metams | 82,9 | 5,2 | 180 | n. d. | n. d. | **115,7** | 175,1 | ~70,0 | 1077 | 3,6 |
| **Faktas 2015 m.\*** | 34,088 | 5,21 | ~200 | ~400 | 20 | **105,0** | 146,0 | ~ 40% | 1077 | 3,6 |
| **Faktas 2016 m.\*\*** | **87,0** | **4,0 - 7,5** | **~170** | **~345** | **23** | **~133,0** | **~220,0** | **~ 55 %** | **694** | **7,25** |
| **Prognozė 2017 m.** | **85,0** | **4,0 - 7,5** | 170 | **350** | **25** | **135,0** | **220,0** | **~ 60 %** | **694** | **7,25** |
| **Prognozė 2018 m.** | **85,0** | **4,0 - 7,5** | 170 | **350** | **25** | **140,0** | **220,0** | **~70 %** | **694** | **7,25** |
| **Prognozė 2019 m.** | **85,0** | **4,0 - 7,5** | 170 | **350** | **25** | **140,0** | **225,0** | **~70 %** | **694** | **7,25** |

\*Suma be skirto steigėjo veiklos pradžiai įstatinio kapitalo (panaudota veiklų pradžiai įstatinio suma – 25,6 tūkst. Eur).

\*\*Parengta pagal 2016-11-15 faktinius duomenis.

**2 lentelė. KUFA veiklų įgyvendinimo pagrindiniai rodikliai 2017–2019 metais (faktiniai ir planuojami)**

|  |  |  |  |  |  |  |  |
| --- | --- | --- | --- | --- | --- | --- | --- |
| Suteiktų paslaugų pajamų struktūra | Pajamos iš 1-os grupės meno rezidentų inkubavimo paslaugų  (profesionalūs scenos menai) | Pajamos iš 2-os grupės rezidentų  (kūrybiniai verslai, dizainas, kinas, edukacija) inkubavimo paslaugų | Pajamos iš 3-ios grupės rezidentų  (medijos, IT, reklama, B2B) | Pajamos iš nerezidentų  (rinkos kainomis) | SVV subjektai, įsikūrę KUFA\*  (iš to sk. naujai įsteigti inkubatoriuje) | Sukurtų ir išlaikytų ilgalaikių darbo vietų sk./metus | Meno sričių /  kūrybinio verslo sričių rezidentų (per metus sudarytų naujų sutarčių skaičius) skaičius\*\* |
| **2015** | **25 %** | **30 %** | **12 %** | **33 %** | 18 / 5 | 80 | 14 / 30 |
| **2016** | **14 %** | **34 %** | **15 %** | **37 %** | 25 / 3 | 91 | 12 / 33 |
| **2017** | 14 % | 34 % | 15 % | 37 % | 10 / 4 | 100 | 15 / 30 |
| **2018** | 25 % | 35 % | 20 % | 20 % | 10 / 4 | 105 | 20 / 30 |
| **2019** | 25 % | 35 % | 20 % | 20 % | 10 / 4 | 110 | 25 / 30 |

\*Ūkio ministerijos projekto privalomas rezultatas – SVV subjektai, įsikūrę KUFA, apima visų rūšių įmones, įskaitant ne pelno siekiančias ir individualios veiklos vykdytojus.

\*\*Rezidentų grupė (kūrybinė komanda) skaičiuojama kaip vienas rezidentas.

**XIII SKYRIUS**

**KUFA FINANSINIS PLANAS**

**1 lentelė. KUFA pajamų ir sąnaudų prognozė 2017 metams (be projektinių ir kitų KEPA veiklų pajamų)\***



\*Atsižvelgiant į prognozuojamas 2017 metų pajamas bei sąnaudas, lėšų poreikis 2017 metais veiklos dotacijai sudaro 85 tūkst. Eurų.

**2 lentelė. KUFA pajamų ir sąnaudų prognozė 2018 metams (be projektinių ir kitų kepa veiklų pajamų)\***



**3 lentelė. KUFA pajamų ir sąnaudų prognozė 2019 metams (be projektinių ir kitų kepa veiklų pajamų)\***



\_\_\_\_\_\_\_\_\_\_\_\_\_\_\_\_\_\_\_\_\_\_\_\_